丹甑赋（以国有丰年为韵）
嶭邕 (Tang)
神物昭见。圣人是则。五位时序兮万邦以宁。百祥荐臻兮一人之德。鼓兹灵器。呈我王国。有物有凭。匪雕匪刻。察其状而元妙。相其仪而不忒。谅幽赞而克成。矧徽猷之允塞。是知奇制可久。嘉名不朽。类君子之心。以虚而受。同至人之德。终善且有。既应盛而自满。不假于盘瓶。亦讵炊而自熟。何劳于薪槱。拟神鼎之有用。掩攲器而无咎。岂以尘见范丹之空。赂为纪国之丑者矣。且夫清明在躬。符瑞由衷。诚之必感。感而遂通。献白环于重华。克明浚哲。锡元圭于文命。告厥成功。此唐尧之表贶。盖王母之钦风。曷若自然挺出。为瑞斯崇。其应不昧。其用无穷。莫因埏埴。宁俟磨砻。以彰我君圣。以报我年丰而已哉。客有赋而歌曰。元德日用兮象帝之先。丹甑时见兮神物光妍。中含虚兮体道。上应规兮法天。染人无所施其彩饰。陶人无所效其贞坚。以享以孝兮可以餴饎。多稌多黍兮屡兹丰年。